钦定古今图书集成/理学汇编/学行典/第270卷 > 俞奕曾
## 钦定古今图书集成/理学汇编/学行典/第270卷 > 俞奕曾

按《江阴县志》：“俞奕曾，字仲山，其先河间人。南唐时有
为节度使者，名裯。其孙献卿，登宋咸平中进士，官吏
部尚书，徙歙。建炎后，徙邑之悟空镇。家故饶于财，舆
台皂隶，日仰给门下者数千指。奕曾独被儒服者，折
节交当世名士，壮年气锋锐，期功业，可唾掌取。乙亥、
丙子，江浙乱，镇邑为墟，奕曾逋窜，到则无归，改筑环”
堵之室于故居西偏，四旁瓦砾，荆蒿没人，啸咏其侧，
若富贵无素者。焚香默坐，日晏忘饥，妻子望之而拊，
心泊如也。喜异书，见辄收之，校雠不倦。杜门四十馀
年，不到城府，贵人莫能窥其面。年益高，性益简，抗，若
与世绝者。至元中，县学诸生争迎致为师，辄辞谢。年
七十一卒。遗命敛葬，视家有无，不用缁黄法，葬邓旸
之原。